CELEX: C2006/022/39
Language: da
Date: 2006-01-28 00:00:00
Title: Sag T-418/05: Sag anlagt den  9. november 2005  — Investire Partecipazioni mod Kommissionen

28.1.2006   
            
            
               DA
            
            
               Den Europæiske Unions Tidende
            
            
               C 22/21
            
         Sag anlagt den 9. november 2005 — Investire Partecipazioni mod Kommissionen
   (Sag T-418/05)
   (2006/C 22/39)
   Processprog: italiensk
   Parter
   
      Sagsøger: Investire Partecipazioni S.p.A (Italien) (ved Avv.Gian Michele Roberti og Avv. Alessandra Franchi)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Kommissionens beslutning af 11. august 2005, nr. 08405, og den supplerende beslutning af 23. august 2005, nr. 08720, annulleres.
            
         
               —
            
            
               Subsidiært, det fastslås i henhold til artikel 241 EF, at punkt B, nr. 12, og punkt C, nr. 2 i faktablad nr. 19 i bilaget til Kommissionens beslutning af 23. april 1997 (97/322/EF) er retsstridige og ikke kan finde anvendelse.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Denne sag drejer sig om tilskud fra en venturekapitalfond til en virksomhed (Sys S.p.A.), for at denne kunne foretage en investering i et område, der er støtteberettiget i henhold til mål nr. 2. Under dette søgsmål har selskabet Investire Partecipazioni nedlagt påstand om annullation af Kommissionens beslutning af 11. august, nr. 08405 om Kommissionens endelig stillingtagen til finansiel korrektion i henhold til artikel 24 i Rådets forordning (EØF) nr. 4253/88 (1) om foranstaltning 1.5 i det samlede programmeringsdokument for regionen Piemonte, mål nr. 2 (1997-1999) — venturekapitalfond til investering i selskabet Sys S.p.A. — og tillægsbeslutningen af 23. august 2005, nr. 08720. Det fremgår ifølge sagsøgeren af disse to beslutninger, at det ikke berettigede fællesskabstilskud viste sig at være lig med 542 277,60 EUR, svarende til fællesskabsandelen af tilskuddet fra venturekapitalfonden til virksomheden Sys.
   Til støtte for sine påstande har sagsøgeren gjort følgende søgsmålsgrunde gældende:
   
               —
            
            
               for det første har Investire Partecipazioni anført, at Kommissionen med vedtagelsen af den anfægtede beslutning har gjort sig skyldig i en åbenbar faktisk og retlig vildfarelse. Kommissionen har nemlig bedømt de faktiske omstændigheder i forbindelse med investeringen i selskabet Sys S.p.A. fejlagtigt og har anvendt de relevante bestemmelser fejlagtigt, navnlig faktablad nr. 19 om de støtteberettigede udgifter under strukturfondene, »Finansieringsteknik: Venturekapitalfonde« i bilaget til Kommissionens beslutning af 23. april 1997 (2), og artikel 24 i forordning nr. 4253/88
            
         
               —
            
            
               for det andet har sagsøgeren anført, at Kommissionen med vedtagelsen af den anfægtede beslutning har tilsidesat princippet om forsvarlig økonomisk forvaltning, som er fastslået i artikel 274 EF og i artikel 24 i forordning nr. 4253/88
            
         
               —
            
            
               subsidiært, for det tilfælde at Kommissionens fortolkning af de relevante bestemmelser skulle blive anset for korrekt, har Investire Partecipazioni anført, at den beslutning, der er genstand for denne sag, under alle omstændigheder indebærer en tilsidesættelse af almindelige principper om retssikkerhed og om beskyttelse af den berettigede forventning samt af proportionalitetsprincippet i forbindelse med den adfærd og den stillingtagen, som er udvist under forvaltningen af fonden for Piemonte, enten af Regionen Piemonte eller af fællesskabsinstitutionen, med hensyn til fortolkningen af de omtvistede bestemmelser.
            
         
      (1)  Rådets forordning (EØF) nr. 4253/88 af 19.12.1988 om gennemførelsesbestemmelser til forordning (EØF) nr. 2052/88 for så vidt angår samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter, EFT L 374 af 31.12.1988, s. 1.
   
      (2)  Kommissionens beslutning af 23.4.1997 om ændring af beslutningerne om godkendelse af fællesskabsstøtterammerne, de samlede programmeringsdokumenter og fællesskabsinitiativerne til fordel for Italien, EFT L 146 af 5.6.1997, s. 11.